B. Bugár, podpredseda NR SR: (2001-09-04):
Konštatujem, že Národná rada Slovenskej republiky v tajnom hlasovaní zvolila Jaroslava Rezníka za ústredného riaditeľa Slovenského rozhlasu na druhé funkčné obdobie . Vážené panie poslankyne, vážení páni poslanci, budeme pokračovať rokovaním o návrhu Výboru Národnej rady Slovenskej republiky pre ľudské práve a národnosti na prijatie uznesenia Národnej rady Slovenskej republiky k Vyhláseniu Národnej rady Slovenskej republiky o deťoch a mládeži . Návrh ste dostali ako tlač 1159. Teraz dávam slovo poverenej členke výboru pre ľudské práva a národnosti pani poslankyni Kataríne Čižmárikovej a prosím ju, aby návrh výboru uviedla. Nech sa páči, máte slovo. K. Čižmáriková, poslankyňa: Ďakujem za slovo. Vážený pán predsedajúci, vážené kolegyne, kolegovia. Dovoľte mi z poverenia Výboru Národnej rady Slovenskej republiky pre ľudské práva a národnosti predniesť návrh na prijatie Vyhlásenia Národnej rady Slovenskej republiky o deťoch a mládeži (tlač 1159). V dňoch 19. – 21. septembra sa uskutoční v New Yorku zvláštne zasadnutie Valného zhromaždenia Organizácie Spojených národov, svetový samit venovaný právam detí a mládeže. Toto podujatie je všeobecne považované za historický medzník v globálnej diskusii o právach dieťaťa, o ktorého význame veľa vypovedá aj fakt, že svoju účasť na zasadnutí potvrdilo temer 80 premiérov a hláv štátov z celého sveta. Bude to fórum, na ktorom politici sveta vyhodnotia ako signatárske štáty, medzi ktoré patrí bývalé Česko-Slovensko a sukcesiou aj Slovenská republika, splnili svoje záväzky vyplývajúce zo Svetovej deklarácie o prežití, ochrane a vývoji detí a so súvisiaceho akčného plánu, ktoré na seba prebrali na prvom svetovom samite v roku 1990. Treba zdôrazniť, že naše ministerstvo práce, sociálnych vecí a rodiny sa do príprav druhého svetového samitu zapojilo veľmi aktívne. Národná správa Slovenskej republiky o dôsledkoch svetového samitu bola vypracovaná v súčinnosti s ostatnými zainteresovanými rezortmi a mimovládnymi organizáciami, bola predmetom širokej verejnej diskusie a hodnoverne odzrkadľuje dosiahnutý pokrok, ale aj nedostatky v oblasti uplatňovania práv detí na Slovensku. Zmyslom vyhlásenia Národnej rady je nielen prispieť k prípravám svetového samitu, aj keď ani tento aspekt nie je zanedbateľný. Jedným zo záväzkov signatárskych krajín je totiž aj šírenie informácií a upozorňovanie verejnosti na práva detí, k čomu môžu poslanci prispieť práve schválením predloženého návrhu. Ešte dôležitejšie však je, aby sme si my sami členovia zákonodarného zboru pripomenuli základnú ideu prvého aj druhého samitu, že totiž situácia detí nie je akousi rezortnou záležitosťou, ale aj záujem detí a mládeže musí byť zohľadnený pri všetkých aktivitách zákonodarnej i výkonnej moci. Nech už ide o také na prvý pohľad nesúvisiace oblasti, ako je dostatok kvalitnej pitnej vody, bezpečnosť cestnej premávky či daňové zákony. Je potešujúce, že sa v poslednom čase výrazne zvýšil záujem verejnosti aj politických strán o modernizáciu zákona o rodine, o situáciu v detských a reedukačných domovoch, o celý systém náhradnej starostlivosti. Spoločenská diskusia odhalila mnohé slabé miesta legislatívy, v niektorých prípadoch až alarmujúci faktický stav niektorých zvlášť zraniteľných skupín detí. Napriek všetkým problémom na domácej pôde návrh textu vyhlásenia má pripomenúť aj to, že v mnohých častiach sveta sú deti stále obeťami vojen, zomierajú v dôsledku podvýživy či nedostatkov liekov, sú obeťou novodobých foriem otroctva. Nemôžeme sa zriecť svojej morálnej zodpovednosti ani voči nim. V tejto súvislosti vyjadrujem presvedčenie, že Národnej rade budú čoskoro predložené opčné protokoly k Dohovoru o právach dieťaťa, ktoré reagujú práve na tieto problémy. Vážené kolegyne, vážení kolegovia, na záver mi dovoľte aj touto formou poďakovať Slovenskému výboru UNICEF-u za prípravu textu vyhlásenia a požiadať vás o podporu pri záverečnom schvaľovacom hlasovaní, ako aj vyjadriť nádej, že samit o právach dieťaťa nebude zatienený takými politickými kontroverznými diskusiami, aké poznačili priebeh svetovej konferencie o boji proti rasizmu. Vážený pán predsedajúci, otvorte, prosím, rozpravu.